категория. Такива въздухоплавателни средства, използвани често от оператори на модели на въздухоплавателни средства, са сравнително по-прости от други класове безпилотни въздухоплавателни средства, поради което следва да не подлежат на непропорционални технически изисквания.
 (29)Мерките, предвидени в настоящия регламент, са в съответствие със становището на комитета, учреден съгласно член 127 от Регламент (ЕС) 2018/1139,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 С настоящия регламент се установяват подробни разпоредби за експлоатацията на безпилотни въздухоплавателни системи, както и за персонала, включително дистанционно управляващите пилоти и организациите, участващи в тази експлоатация.
 Член 2
 Определения
 За целите на настоящия регламент се прилагат определенията от Регламент (ЕС) 2018/1139.
 Прилагат се също така следните определения:
 1)„безпилотна летателна система („БЛС“)“ означава безпилотно въздухоплавателно средство и оборудването за неговото дистанционно управление;
 2)„оператор на безпилотна летателна система („оператор на БЛС“)“ означава всяко юридическо или физическо лице, което експлоатира или възнамерява да експлоатира една или повече БЛС;
 3)„места, на които се събират множество хора“ означава места, на които се събира такъв брой хора, че тяхното отдалечаване от мястото да е невъзможно;
 4)„географска зона на БЛС“ означава част от въздушното пространство, предвидена от компетентния орган, която улеснява, ограничава или изключва експлоатация на БЛС, за да се разрешат проблемите с рискове, свързани с безопасността, неприкосновеността на личния живот, защитата на личните данни, сигурността или опазването на околната среда, произтичащи от експлоатацията на БЛС;
 5)„стабилност“ означава характеристиката на мерките за смекчаване на риска, която е резултат от съчетаване на повишаването на безопасността, осигурено от мерките за смекчаване на риска, и нивото на увереност и устойчивост от постигнатото повишаване на безопасността;
 6)„основен сценарий“ означава тип експлоатация на БЛС в „специфичната“ категория, определена в допълнение 1 към приложението, за която е определен точен списък от мерки за смекчаване на риска по такъв начин, че компетентният орган да одобри декларациите, с които операторите декларират, че ще прилагат мерките за смекчаване на риска, когато извършват този тип експлоатация;
 7)„експлоатация в обсега на видимост („VLOS“)“ означава тип експлоатация на БЛС, при която дистанционно управляващият пилот може да поддържа постоянен визуален контакт без помощни средства с безпилотното въздухоплавателно средство, което му позволява да контролира траекторията на полета на безпилотното въздухоплавателно средство по отношение на други въздухоплавателни средства, хора и препятствия с цел избягване на сблъсъци;
 8)„експлоатация извън обсега на видимост („BVLOS“)“ означава тип експлоатация на БЛС, която не е в обсега на видимост;
 9)„свидетелство за оператор на лека БЛС („LUC“)“ означава свидетелство, издадено на оператор на БЛС от компетентен орган, посочен в част В от приложението;
 10)„клуб или сдружение за модели на въздухоплавателни средства“ означава законно установена в държава членка организация с цел провеждане на полети с развлекателна цел, авиопредставления, спортни дейности или състезания с БЛС;
 11)„опасни товари“ означава предмети или вещества, които могат да застрашат здравето, безопасността, имуществото или околната среда в случай на инцидент или произшествие, които са на борда на безпилотното въздухоплавателно средство като полезен товар и по-специално включват:
 а)експлозиви (опасност от масова експлозия, голяма опасност от взрив, малка опасност от взрив, голяма опасност от запалване, взривни добавки, изключително устойчиви експлозиви);
 б)газове (запалим газ, незапалим газ, отровен газ, кислород,